
VON DER MYNNE KRAFT, 


Schawet alle, was gewalt 

Der mynne kraft hat gestalt 
Und stellet alle tage! 

Nyimab kan vol sage 

Ir künst, ir kraft 

Und ir meiusterschaft 

Und ir groß wunder. 

Sie zunt herzen zunder 

On feur und on lo, 

Si magt mangen fro, 

Si macht freuntschaft zorn, 

Si macht die elugen zu dorn, 
Sie macht aus dem weysen kint 
Und gesehent augen blınt. 

So kreftig ist ir gewalt, 

Sie junget und macht alt. 

Ir gewalt ist so bereyt, 

Sie gibt lieb und leyt, 

Sie ist leid und lieb. 

Myn ist ein rechter diep 

Und ein rauberynne. 

Sie stilt witz und raubt synne. 
Sie geyt sorg und hohen muet. 
Sie ist boß und guet, 

Gut und auch bose. 

Sı kan binden und losen. 

Sie kan sanft hart zwingen. 
Sie magt tanzen und singen. 

Sie macht gen und springen 
Und dar zu nach lieb ringen. 
Ir volget weib und man. 
Den reichen si arme machen kan, 
Si macht den armen reich 
Und den gesunden sich, 

Sie macht den sichen gesunt. 
Sie kan heiln und wunden. 
Sie wundet allenthalben 

Und heilt on salben. 

Mynne bloden machet kün. 
Sie kan vechten und versün. 
Mynne die kan geben 
Leyden tot und frolich leben. 
Sie ist bitter und süh. 

Sie kan on füß 

Durch augen in herzen ge. 
Sie thut wol unde we. 
Mynne ist so behende, 

Sie kan on hende, 

Nicht dann mit plicken 
Zwey lieb zu samen stricken. 
Sie toret man unde weyp. 
Sie raubet sel unde leyp. 

Sie hat silber noch golt 

Und seint ir doch die leut holt. 
Mynn bricht mangen orden. | 
Sie kan on waffen morden. 
Sie kan binden one hant. 

Sie gibt bürg unde lant. 
Myn vischet on hamnen. 

Sie macht wild die zamen 
Und zemt daß wilde. 

Sie bricht sper und schilde. 

Noch kan die mynne kunst vil, 

Do von ich nicht reden wil, 

Wan waß auff erden ye wart, 

Daß mueß thun nach seiner art; 
Also thut mynne noch iren sit. 
Hie hab die red eyn end mit! 

Hie ent sich der mynne kraft, 

Do manger mit wirt behaft. 

OÖ her, gib uns die ware mynne, 
Daß herz, mut und alle unser synne 
Dar nach sten und auch leben, 

Daß uns allen werd gegeben 
Ymmer werend freud im hymelrich! 
Dar zu hilff uns, her, gnedicklich! 

